《题通伯先生山水画》
明代·庄昶

乾坤万物吾一体，此意人间几山水。平生画者知未知，一幅烟云春万里。

苍然蔚然神莫涯，动者植者妙何拟。平溪欲静苍天留，白云忽散青山起。

世人看尽只是画，眼底谁能会斯理。惧庵天挺观物豪，天地斯人能有几。

鸢飞鱼跃忽满前，正契吾心妙斯旨。三十六宫遍挂之，一日一宫春煦煦。

明月天心舞邵雍，春草庭前梦周子。先生不鄙痴老翁，持向定山拈一语。

老翁高坐溪云亭，春在千岩正红紫。笑将此画聊捲之，更与先生看真此。

作者简介：庄昶（1437～1499）明代官员、学者。字孔暘，一作孔阳、孔抃，号木斋，晚号活水翁，学者称定山先生，汉族，江浦孝义（今江苏南京浦口区东门镇）人。成化二年进士，历翰林检讨。因反对朝庭灯彩焰火铺张浪费，不愿进诗献赋粉饰太平，与章懋、黄仲昭同谪，人称翰林四谏。被贬桂阳州判官，寻改南京行人司副。以忧归，卜居定山二十余年。弘治间，起为南京吏部郎中。罢归卒，追谥文节。昶诗仿击壤集之体。撰有《庄定山集》十卷。